একটা সুস্থ সুন্দর সমাজ, নারী ও শিশুর জন্য একটা নিরাপদ পরিবেশ দেবার অঙ্গীকার নিয়ে যারা ক্ষমতার চর্চা করে বছরের পর বছর, তাদের মুখের দিকে হা করে তাকিয়ে বসে থাকি আমরা। ভাবি, একদিন সব রাত্রির অন্ধকার কেটে আসবে সোনালী ভোর। কিন্তু ভোর আসলেই নিখোঁজ কন্যার নিথর শরীর ভেসে ওঠে খালে বিলে, হলুদের ক্ষেতে। ক্ষতবিক্ষত, রক্তাত্ত শরীর- যা সেই বড় আব্বার দান। সেই বড় আব্বা, যারা মিশে থাকে আপনের ভিড়ে। আদরের ছলে যারা শিশুর শরীরে হাত ঘষে। আর অথর্ব অযোগ্য বাপ মা তা দেখেও দেখে না, টেরও পায় না। ঠিক যেরকম ক্ষমতাসীনেরা। ওয়ান স্টপ ক্রাইসিস সেন্টারে প্রতিদিন বাড়ে ধর্ষিতার ভিড়, নিপীড়িত শিশুদের কান্নায় ভারি হয়ে থাকে হাসপাতালের বাতাস। স্বাধীন দেশের স্বাধীন বিচার ব্যবস্থা আর গণতন্ত্রের ইটকাঠ পাথরেরা তা দেখেও দেখেনা, টেরও পায় না!